የውጭ ጉዳይ ሚኒስቴር ሠራተኞች የብአዴን 33ኛ ዓመት በዓልን አከበሩ
 የውጭ ጉዳይ ሚኒስቴር መስሪያ ቤት ሠራተኞች የብሔረ አማራ ዴሞክራሲያዊ ንቅናቄ (ብአዴን) 33ኛ ዓመት የምስረታ በዓልን አከበሩ፡፡በኢትዮጵያ ካርታ ሥራዎች ድርጅት አዳራሽ በተካሄደው ሥነ ስርዓት የብአዴን ማዕከላዊ ምክር ቤት መግለጫና የኢህአዴግ አባል ድርጅቶችና አጋር ድርጅቶች የድጋፍ መግለጫ ተሰምተዋል፡፡አስከፊውን የደርግ ስርዓት በማስወገድ ረገድ ብአዴን ከሌሎች አጋር ድርጅቶች ጋር በመሆን ከፍተኛ መስዋዕትነት መክፈሉን በማስታወስ የጀመሩት አምባሳደር ሙሌ ታረቀኝ ከትጥቅ ትግሉ በድል መጠናቀቅ በኋላ የልማትና ዲሞክራሲ ስርዓት እንዲገነባ፣ ስልጣን የህዝቦች መገልገያ እንዲሆን ብአዴን ለ22 ዓመታት ያካሄደው ከፍተኛ ትግል የተሳካ ውጤት አስመዝግበዋል ብለዋል፡፡ አምባሳደር ሙሌ የብአዴን ማዕከላዊ ምክር ቤት መግለጫን በንባብ ባሰሙበት ጊዜ እንደተናገሩት “የድርጅታችንን የልደት በዓል ስናከብር ብአዴን አንግቦ የተነሳቸው አላማዎችና ግቦች ተግባራዊ በማድረግ ረገድ የመጣበት ርቀት በዚህም ሂደት የነበሩ ጥንካሬዎችንና ስኬታማ ተሞክሮዎችን በማስፋፋት የጎደሉትን በመሙላትና የተሣሣቱን በማረም የላቀ ውጤት ለማስመዝገብ በመዘጋጀት ነው” ብለዋል፡፡በአከባበሩ ላይ የተገኙት የኢህአዴግ አባል ድርጅቶችና አጋር ድርጅቶች ተወካዮችም ለብአዴን ያላቸውን አጋርነት ባደረጉት ንግግር አረጋግጠዋል፡፡የበዓሉ ተሳታፊዎች ሚኒስቴር መስሪያ ቤቱ ላለፉት ሶስት ሳምንታት ትልቅ ትኩረት ሰጥቶ በመስራት ላይ በሚገኘው በሳውዲ የሚገኙ ኢትዮጵያውያንን ወደ አገራቸው የማስመለስና ማቋቋም ስራ ላይ የበኩላቸውን አስተዋጽኦ ለማድረግ ቃል ገብተዋል፡፡ አጋጣሚውን በመጠቀምም በመስሪያ ቤቱ የብአዴን አባላትና ደጋፊዎች ለተመላሾች ማቋቋሚያ ይሆን ዘንድ ያሰባሰቡትን 10 ሺህ ብር ለዚሁ አላማ ተብሎ በተከፈተው ሂሳብ ገቢ አድርገዋል፡፡       